Taqbaylit akked Leqbayel, ur xulfen alugan-agi, ula di tutlayt-nsen yella ṣṣenf-a n yinaw yerna s waṭas, meḥsub win ara sen-yesmuzegten mi ara ttmeslayen ad yaf gar tefyirt d tayeḍ tella tenfalit tukrift. Aya yuɣal ahat ɣer yiman n leqbayel, imi ḥemlen awal ar usrid, ḥemmlen ad d-zzin i unamek ibanen, ttafen-iman-nsen deg ustemɛen akked nnkez, daɣa tanfaliwin tukrifin ala ayagi ara naf deg-sent. Sebba-nniḍen, tawsit-agi tanfalan d ṛṛuḥ n tudert-nsen, teskanay-d agbuṛ n uxemmem-nsen, d wamek ttwalin timsal n ddunit imi aḥric ameqṛan seg-sent cuddent ɣer tigawin n uxeddim, tudert n yal-ass, tafekka-n umdan, lesnaf n iɣeṛsiwen akked tjuṛ, dacu iḥemmlen d wacu i ɣuccen  lḥaṣul tanekkit-nsen akk deg-sent i tella. Daya imi tanfaliwin-a nezmer ad tent-nezrew mačči kan si tama tasnilsant, maca ula si tamiwin-nniḍen am tasnilestmettant, tasnimant, tanmezrayt, tusnaɣeṛfant atg.